(খ) সিন্ধু-সভ্যতা ছিলো নগর-কেন্দ্রিক সভ্যতা। প্রত্নতাত্ত্বিক উৎখননে প্রাপ্ত হরপ্পা, মহেঞ্জোদারো প্রভৃতির নগরের অবস্থান ও নগর-পরিকল্পনা দেখে বোঝা গেছে যে, নাগরিক জীবনের নানান বৈশিষ্ট্যের উপস্থিতি এ সভ্যতায় রয়েছে। কিন্তু আর্য সভ্যতা ছিলো একেবারেই গ্রামীণ সভ্যতা। শুধু তাই নয়, আর্যরা অনেকটা যাযাবর ও অনগ্রসর এবং নগরজীবন ও নগর নির্মাণের ধারণা তাদের ছিলো না। তারা অজ্ঞতাবশত সিন্ধু-সভ্যতার অনেক নগর ও কৃষি-ব্যবস্থাপনা ধ্বংসও করেছিলো বলে উত্তরকালের আর্য-সাহিত্যেই সাক্ষ্য রয়েছে।